Source: https://podpora.financnasprava.sk/407495-Oneskoren%C3%A1-registr%C3%A1cia-a-ukon%C4%8Denie-podnikania
Timestamp: 2019-10-14 15:18:34+00:00

Document:
Oneskorená registrácia a ukončenie podnikania
Úvod > DPH > Registrácia tuzemských osôb > Stanoviská Finančného riaditeľstva SR > Oneskorená registrácia a ukončenie podnikania
SZČO je registrovaná pre daň v zmysle § 7 zákona o DPH (ako nadobúdateľ tovaru z iného členského štátu). Celý rok 2013 podávala daňové priznania z titulu nadobúdania tovarov z iných členských štátov. Zdaniteľná osoba si však nevšimla, že prekročila obrat pre povinnú registráciu za platiteľa DPH podľa § 4 zákona o DPH. Obrat bol prekročený v mesiaci 04/2013. Na uvedené zdaniteľná osoba prišla až v mesiaci 02/2014 a vtedy podala aj žiadosť o registráciu podľa § 4 zákona o DPH. Nakoľko SZČO je na DÚ ako nedôveryhodná osoba, bola jej vyrubená zábezpeka, ktorá bola splatná 3.4.2014. SZČO však dňa 2.4.2014 ukončila podnikanie na základe živnostenského oprávnenia a teda zábezpeku neuhradila a nebola ani zaregistrovaná podľa § 4 zákona o DPH. Ako má postupovať zdaniteľná osoba, aby mala všetko podané a ukončené v zmysle platných zákonov? Jedná sa o mimoriadne daňové priznanie k DPH, či sa má podávať a za aké obdobie a čo s už podanými daňovými priznaniami podľa § 7 zákona o DPH?
Ak zdaniteľná fyzická osoba (ďalej len FO) je resp. bola registrovaná podľa § 7 zákona o DPH a z iného členského štátu nadobúdala v tuzemsku tovar od zdaniteľnej osoby, identifikovanej pre daň v inom členskom štáte podľa § 11 zákona o DPH, potom FO je resp. bola osobou povinnou platiť daň z nadobudnutia tovaru v zmysle § 69 ods. 6 zákona o DPH. Daňové priznanie je/bola povinná podávať do 25 dní po skončení každého kalendárneho mesiaca, v ktorom jej vznikla daňová povinnosť, a v tej istej lehote mala povinnosť aj daň zaplatiť (§ 78 ods.3 zákona o DPH).
Ak FO za najviac 12 predchádzajúcich po sebe nasledujúcich kalendárnych mesiacov prekročila obrat 49 790 eur, bola povinná podať daňovému úradu žiadosť o registráciu pre DPH do 20. dňa kalendárneho mesiaca nasledujúceho po mesiaci, v ktorom dosiahla obrat (§ 4 ods.1 zákona o DPH). Teda, ak FO prekročila obrat podľa § 4 ods.1 zákona o DPH k 30.4.2013, mala povinnosť podať žiadosť o registráciu do 20.5.2013.
Ak žiadosť o registráciu pre DPH podala FO oneskorene (február 2014), toto oneskorenie je viac ako 30 dní, potom je (§ 69 ods.13 zákona o DPH) za obdobie, v ktorom mala byť platiteľom dane, povinná platiť daň z dodania tovarov a služieb v tuzemsku, ktoré dodala v tomto období s výnimkou, ak osobou povinnou platiť daň je podľa § 69 ods. 2, 3 a 9 zákona o DPH príjemca. Z uvedeného vyplýva, že povinnosť platiť daň v období, v ktorom mala mať FO postavenie platiteľa dane sa vzťahuje len na dodávky tovarov a služieb v tuzemsku, a nevzťahuje sa na nadobudnutia tovaru v tuzemsku z iného členského štátu. Ak pri nadobudnutí tovaru v tuzemsku z iného členského štátu podľa § 11 alebo § 11a zákona o DPH bola FO povinná platiť daň podľa § 69 ods. 6 zákona o DPH, daňové priznanie mala podávať tak, ako je už v úvode uvedené. Nadobudnutie tovaru v tuzemsku z iného členského štátu sa uvádza v daňovom priznaní podanom podľa § 78 ods. 3 zákona o DPH ako „iná osoba registrovaná pre daň“, a to až do dátumu registrácie za platiteľa dane, prípadne do dňa zistenia iných skutočností, ak FO vznikla povinnosť platiť daň z titulu nadobudnutia tovaru.
FO v prípade tzv. oneskorenej registrácie pre DPH je povinná okrem daňových priznaní, ktoré mala povinnosť podať podľa § 78 ods. 3 zákona o DPH, podať aj jedno daňové priznanie podľa § 78 ods. 9 zákona o DPH za obdobie, v ktorom mala byť platiteľom dane, a to do 60 dní od podania oneskorenej žiadosti o registráciu pre daň. V tomto tzv. mimoriadnom daňovom priznaní, je povinná priznať daň, ktorú je povinná platiť podľa § 69 ods.13 zákona o DPH, a v tej istej lehote je povinná aj túto daň zaplatiť po odpočítaní dane podľa § 55 ods. 3 zákona o DPH; ak odpočítanie dane by prevyšovalo daň, ktorú je povinná platiť podľa § 69 ods.13 zákona o DPH, daňový úrad vykoná kontrolu a daň vráti v lehote 10 dní od skončenia kontroly. Podľa § 55 ods. 3 zákona o DPH má osoba za obdobie, v ktorom mala byť platiteľom dane, právo na odpočítanie dane inej ako podľa ods.1 cit. ustanovenia viažucej sa na tovary a služby, ktoré použila na dodanie tovarov a služieb, v rozsahu a za podmienok podľa § 49 a 51 zákona o DPH. Z uvedeného vyplýva, že osoba podávajúca tzv. mimoriadne daňové priznanie podľa § 78 ods. 9 zákona o DPH má právo na odpočítanie dane z tovarov a služieb, ktoré použila na dodanie tovarov a služieb podliehajúcich zdaneniu v období, v ktorom mala byť platiteľom dane.
Obdobím, v ktorom mala byť osoba platiteľom dane, sa rozumie obdobie, ktoré sa začína 31. dňom po dni, keď bola povinná najneskôr podať žiadosť o registráciu pre daň podľa § 4 ods.1 zákona o DPH a malo by končiť dňom, ktorý predchádza dňu registrácie za platiteľa dane, t.j. dňu, uvedenému na osvedčení o registrácii pre daň podľa § 4 zákona o DPH. Ak v súlade so zákonom o DPH osoba, ktorá oneskorene podala žiadosť o registráciu pre DPH podľa § 4 ods.1 zákona o DPH, po podaní žiadosti ukončila vykonávanie podnikateľskej činnosti ako takej podľa § 3 zákona o DPH a z toho dôvodu nebola zaregistrovaná za platiteľa dane, potom obdobie, v ktorom mala byť platiteľom dane by končilo dňom, kedy prestala byť zdaniteľnou osobou.
Skutočnosť, či v súčasnosti je osoba zdaniteľnou osobou alebo už nie je zdaniteľnou osobou, neznamená, že jej nevznikli povinnosti a práva vyplývajúce z vyššie cit. ustanovení zákona o DPH v rámci obdobia tzv. oneskorenej registrácie pre DPH, počas ktorého mala mať postavenie platiteľa dane.

References: § 7
 § 4
 § 4
 § 4
 § 7
 § 7
 § 11
 § 69
 § 4
 § 69
 § 11
 § 11
 § 69
 § 78
 § 78
 § 78
 § 69
 § 55
 § 69
 § 55
 § 49
 § 78
 § 4
 § 4
 § 4
 § 3